Senterpartiet følgjer med interesse Kristeleg Folkeparti si grensedraging mot høgre. Vi har sett det denne veka i to store saker – fyrst i samband med behandlinga av kommuneproposisjonen, der Kristeleg Folkeparti no vil ha både eldresatsing og meir helsepersonell etter fire år i regjering, og vi såg det i samband med behandlinga av forvaltingsplanen for nordområda, der det var all grunn til å undra seg over kva dei eigentleg hadde fått til i lag med Høgre. Så har Kristeleg Folkeparti og Venstre i innstillinga i dag behov for ein eigen merknad for å fortelja at dei er plasserte i sentrum. Det lovar veldig godt for eit framtidig samarbeid. Dei ynskjer å fokusera på ein god balanse mellom offentleg og privat sektor, ei rettferdig fordeling nasjonalt og internasjonalt, eit levande folkestyre, familie og nærmiljø, distrikt, utdanning, kultur og frivillig medverknad. Mitt spørsmål til Høybråten er: Er det hjå dagens regjering, eller er det i lag med Høgre, han vil få styrkt nettopp denne politikken?